Þingræður haldnar á Alþingi Íslendinga

Atvmrh. (Skúli Guðmundsson) : Þetta frv. er borið fram hér á þingi til þess að fá staðfestingu Alþingis á bráðabirgðalögum, sem út voru gefin 2. sept. síðastl. til breyt. á og viðauka við námulög frá 1909. Aðalefni þessara l. er, að málmgraftarbréf, sem um er rætt í l. og gert er ráð fyrir, að út séu gefin af lögreglustjóra, eigi að fá staðfestingu atvmrh. til þess að fá gildi, og allar ráðstafanir í því efni séu ógildar þangað til samþykki atvmrn. er fengið. Þótti óhjákvæmilegt að setja þessa breyt. við námulögin til þess m. a. að koma í veg fyrir, að einstaklingar eða félög gætu náð haldi á slíkum eignum, eigendum þeirra eða þjóðinni í heild til tjóns. Mál þetta hefir þegar verið afgr. frá Nd., og vildi ég óska þess, að því yrði að lokinni umr. hér í d. vísað til allshn.

Frsm. (Páll Zóphóníasson) : Herra forseti! Í laxalögunum er svo ákveðið í 17. gr., að í hverri viku skuli netlög í ám vera tekin upp 60 stundir. Síðan þessi l. voru samþ., hefir aðstaða manna til þessarar veiði breytzt verulega, sérstaklega þar sem myndaður hefir verið félagsskapur um veiði. Eitt slíkt stórt veiðifélag hefir verið myndað um Ölfusá og þær ár, sem í hana renna. Þetta félag hefir á síðasta ári rekið veiðina í félagi á einum stað, og þá þótti nauðsyn til þess bera að hverfa frá ákvæðum 17. gr., og hafa því verið sett bráðabirgðalög, sem veita undanþágu frá þessu ákvæði svo sem þar greinir. Landbn. hefir nú athugað þetta mál og hefir komizt að þeirri niðurstöðu, að þegar líkt stendur á - en það gæti orðið t. d. á vatnasvæði Hvítá í Borgarfirði - geti verið rétt að veita slíka undanþágu sem þessa. Og þar sem þetta á í hverju tilfelli að vera gert af stj. eftir till. veiðimálastjóra og veiðimálan., sem eiga að vera þeir dómbærustu um þessa hluti, og aðeins fyrir eitt ár í senn, þá leggur landbn. til, að frv. verði samþ. óbreytt.



Þetta frv. er undirbúið af stj. og hefir verið í undirbúningi undanfarandi ár, samið af hæstaréttardómara Þórði Eyjólfssyni og einnig yfirfarið af hinum hæstaréttardómurunum. Frv. fylgir allýtarleg greinargerð, og þó allshn. flytji þetta frv. fyrir tilmæli hæstv. forsrh., þá hefir hún ekki haft neina aðstöðu til að kynna sér það, en vildi flytja það eins og það kom frá höfundarins hendi og mun taka það til athugunar milli umr., enda þótt ég verði að kannast við það fyrir mitt leyti, að ég geri ekki ráð fyrir, að ég hafi þekkingu til að dæma um hinar einstöku gr. frv. og ég verði fyrir mína parta aðallega að byggja á þeim skýringum, sem höfundurinn hefir látið fylgja frv. Ég álít, að ekki hafi sérstaka þýðingu að vísa málinu til n., en hinsvegar mun hún taka það til athugunar milli umr. Form. n. hefir verið veikur undanfarið og því ekki getað starfað, en nú er heilsa hans orðin sæmileg. N. mun því leggja áherzlu á að koma þessu máli til 2. umr.

* Forsrh. (Hermann Jónasson): Við þessa umr. býst ég ekki við, að hreyft verði miklum aths. við einstök atriði þessa frv. Þetta mál er eitt af þeim stærri, sem lögð verið hafa verið fyrir þingið. Það hefir kostað margra ára vinnu að undirbúa það, eins og hv. frsm. minntist á, og hefir aðallega verið unnið að því af Þórði Eyjólfssyni hæstaréttardómara. Á síðasta ári hafa þó 2 menn bætzt við, sem hafa unnið að þessu verki, en það eru hæstaréttardómararnir Gissur Bergsteinsson og Einar Arnórsson. Hafa þeir unnið að frv. nú síðasta ár, eftir að Þórður Eyjólfsson hafði gert uppkast að og lagt fyrir þá. Í þessu frv. eru mörg ákaflega mikilsverð nýmæli, og verður að sjálfsögðu eigi farið inn á það nú við þessa umr. En það, sem ég vildi sérstaklega taka fram í sambandi við athugun þessa máls hér á þingi, er, að ég geri ráð fyrir, að þegar n. fer að athuga frv. og einstakar gr. þess, þá geri hún það fyrst og fremst í samstarfi við þá menn, hæstaréttardómarana, sem samið hafa þetta frv., og sama er nauðsynlegt, að einstakir hv. þm. geri, sem kynnu að vilja gera brtt. við einstök ákvæði frv. Það skiptir miklu máli, að þessi óvenjulegu vinnubrögð séu viðhöfð um þetta mál, að menn snúi sér til n. og ræði síðan við þá 3 menn; sem hafa samið frv., um þá breyt., sem þeir vilja gera. Hér er um svo stóran lagabálk að ræða, að hætt er við, að ef farið væri að gera breyt. við einstök atriði, gæti það komið í bága við önnur ákvæði frv. og ef til vill raskað samræmi þess. Ég mun svo ekki við þessa umr. fara frekar inn á þetta frv. nema sérstakt tilefni gefist til.